Mens debatten går lystigt om nedslidning, efterløn og tidligere pension, er der også folk som Anita Malvang, der ikke drømmer om et liv fri af arbejdsmarkedet. I 35 år har hun været pædagog, og hun går glad på arbejde i fritidsordningen på Stolpedalsskolen i Aalborg, hvor hun er deltidsansat. - Jeg elsker at være sammen med børnene. Det giver mig en friskhed og en ro. Det er så fedt og livsbekræftende, siger Anita Malvang. Anita skiller sig ud Ifølge en rapport fra VIVE , som zoomer ind på antallet af beskæftigede efter folkepensionsalderen baseret på tal fra Ældredatabasen, er kun to procent af de 77-årige kvinder og otte procent af de 77-årige mænd i beskæftigelse. Anita Malvang skiller sig altså ud i forhold til sine jævnaldrende – og det gælder også, når det kommer til påklædningen, der fredag blandt andet består af en lædervest med nitter, farvestrålende snørebånd og en trøje med Hello Kitty. Håret er farvet neongrønt og pink. - Sådan har jeg altid været. Jeg ved godt, at jeg ikke ligner mængden, men jeg har det fint med det, og folk siger for eksempel ”ej, hvor har du en sej jakke på”, siger Anita Malvang. - Det er en hobby, og jeg får penge for det Når folk spørger hende, om det ikke snart er på tide at gå på pension, er svaret klart: et stort, rungende nej. - Det er en hobby, og jeg får penge for det. Jeg klager ikke, så hvorfor skulle jeg stoppe, spørger hun. Anita Malvang er en af kun fire medarbejdere i hele Skoleforvaltningen i Aalborg Kommune, som er født i år 1945 eller før.

Opsummering:
Anita Malvang elsker sit arbejde som pædagog, og hun har ingen planer om at trække sig fra arbejdsmarkedet foreløbig.